Kommissionens beslutning

af 3. maj 2000

om proceduren for udpegning af et nyt fælles datacenter for det integrerede veterinærinformationssystem

(meddelt under nummer K(2000) 818)

(EØS-relevant tekst)

(2000/351/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 20, stk. 3,

under henvisning til Rådets beslutning 92/438/EØF af 13. juli 1992 om datamatisering af veterinærprocedurerne ved indførsel (Shift-projektet), om ændring af direktiv 90/675/EØF, 91/496/EØF og 91/628/EØF samt beslutning 90/424/EØF og om ophævelse af beslutning 88/192/EØF(3), ændret ved akten vedrørende Østrigs, Finlands og Sveriges tiltrædelse, særlig artikel 12, og

ud fra følgende betragtninger:

(1) Kommissionen har ved beslutning 92/373/EØF(4) udpeget Animo-datacentret, og ifølge Kommissionens beslutning 92/486/EØF(5), senest ændret ved beslutning 1999/716/EF(6), vil Animo-centret være i drift indtil i hvert fald den 31. marts 2000.

(2) Som følge af forskellige arbejder i EF-regi, bl.a. i form af undersøgelser og seminarer vedrørende revision af opbygningen af edb-nettet Animo, er det nødvendigt at indføre et veterinærsystem, der integrerer de forskellige edb-applikationer.

(3) I første omgang bør der ske en fastsættelse af den procedure, der skal følges ved udpegning af et nyt fælles datacenter, der kan varetage alle de tjenesteydelser, der er nødvendige inden for det integrerede veterinærinformationssystem.

(4) Det fælles datacenter bør opfylde nærmere fastlagte tekniske krav.

(5) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Kommissionen foranstalter et nyt udbud for et fælles datacenter, der skal begynde i 2000, og som skal tage hensyn til udviklingen i kommunikationsteknikkerne og til de nye tjenester, der er nødvendige for at kunne udveksle oplysninger mellem medlemsstater inden for det integrerede veterinærinformationssystem.

2. Det i stk. 1 omhandlede udbud skal indeholde alle de oplysninger, der er nødvendige for dets gennemførelse (detaljerede udbudsbetingelser), og det skal som et minimum overholde de tekniske specifikationer, der er fastsat i bilaget.

3. På grundlag af det i stk. 1 omhandlede udbud vil Kommissionen med henblik på udpegning af datacentret udvælge mindst tre tilbudsgivere, som opfylder de i stk. 2 omhandlede krav.

Artikel 2

Denne beslutning er rettet til medlemsstaterne.

Udfærdiget i Bruxelles, den 3. maj 2000.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 243 af 25.8.1992, s. 27.

(4) EFT L 195 af 14.7.1992, s. 31.

(5) EFT L 291 af 7.10.1992, s. 20.

(6) EFT L 289 af 11.11.1999, s. 1.

BILAG

TEKNISKE KRAV TIL DET FÆLLES DATACENTER

1. Generel beskrivelse

Datacentret til udveksling og behandling af meddelelser og andre data skal være i drift senest den 1. april 2001.

Det skal opfylde følgende grundlæggende krav:

a) råde over et tilstrækkeligt antal datamater til at sikre behandlingen af store datamængder samt modtagelsen af veterinære applikationer, databaser og referencefiler

b) råde over udstyr og programmel, der kan styre multiprotokolkommunikationen mellem de forskellige net, hvilket muliggør mange simultane adgange

c) kunne foretage udveksling af elektronisk post i overensstemmelse med de internationale standarder

d) råde over web-systemer og -tjenesteydelser

e) have mulighed for filoverførsel

f) have kapacitet til lagring af datainformation i et år

g) råde over udstyr til arkivering af data i kontraktperioden

h) have systemer til umiddelbar sikring og genetablering af baser i tilfælde af svigt.

Datacentret skal kunne fungere sammen med etablerede systemer, som f.eks. nationale servere, eller fremtidige systemer hos de nationale veterinærmyndigheder på basis af de internationale standarder.

Datacentret skal være disponibelt hele døgnet alle ugens syv dage.

2. De fremsendte oplysningers format og mængde

Meddelelsernes format er for de nuværende applikationer ASCII med begrænset tegnsæt, og det kan udvikles til andre tabelformater. Antallet af meddelelser pr. dag anslås til ca. 4000. Dermed vil datacentret kunne styre ca. 4000 inddateringer og 8000 uddateringer pr. dag.

De øvrige transmitterede data består hovedsagelig i referencefiler, datafiler og applikationsprogrammel.

3. Systemets kapacitet

Systemet skal kunne klare 2000 potentielle brugere. Da der dog kan være forskellige benyttelsesperioder, anslås det samtidige brugertal (uddata og inddata) at blive i gennemsnitlig ca. 70 og højst 100. Kapaciteten vil om nødvendigt blive øget for at sikre serviceniveauet. Det skal være muligt at arbejde med ventetid i systemet.

4. Meddelelsernes sporbarhed

Datacentret skal sikre, at meddelelserne kan spores, og at sporingen kan kontrolleres. Specielt skal det sikre en opretholdelse af kommunikationsnettenes funktion og en genetablering af afbrudte kommunikationer, og det skal endvidere straks kunne opspore alle meddelelser, når det anmodes herom.

5. System- og datasikkerhed

Datacentret skal anvende en række strikte og indbyrdes afstemte midler med henblik på databeskyttelse og dataintegritet. Datacentret kan ikke udnytte disse data.

Adgangen til systemet skal beskyttes og kontrolleres ved en række sikkerhedsprocedurer ved anvendelse af forskellige metoder, herunder identifikation af brugerne og datacentrets autentificering af meddelelsessenderen.

Der skal ved datacentret være fastlagt en række umiddelbart anvendelige procedurer til sikring og genetablering af dataene i systemet, således at ingen data kan gå tabt som følge af materielle funktionsforstyrrelser.

Datacentret skal råde over det nødvendige kvalificerede personale.

6. Bistand

Der skal ved datacentret være en bistandstjeneste til rådighed 12 timer i døgnet fra kl. 7.00 til kl. 19.00 med henblik på at afhjælpe enhver form for kommunikationsproblemer.

Hver applikation skal råde over en støttelinje.

7. Systemets forvaltning

Datacentret skal levere statistiske oplysninger om sin forvaltning, bl.a. hvad angår meddelelsesstrømmene, udbredelsen af referencefiler, mangler ved kommunikationsnettene samt alle parametre, der kan anvendes til at nedbringe omkostningerne.